ΕΝΟΤΗΤΑ Ε, ΚΕΦΑΛΑΙΟ 1: ΑΠΟ ΤΟΝ ΕΛΛΗΝΟΤΟΥΡΚΙΚΟ ΠΟΛΕΜΟ ΤΟΥ 1897 ΣΤΟΝ ΜΑΚΕΔΟΝΙΚΟ ΑΓΩΝΑ

1. Τι ονομάζουμε Μακεδονικό Αγώνα;

Μακεδονικό Αγώνα ονομάζουμε την ένοπλη σύγκρουση Ελλήνων και Βουλγάρων ανταρτών στο χώρο της Μακεδονίας την περίοδο 1904-1908.

1. Ποιοι είναι οι προβληματισμοί  και τα συναισθήματα στο ελληνικό κράτος στην ανατολή του εικοστού αιώνα ;

Η ταπεινωτική ήττα στον Ελληνοτουρκικό Πόλεμο του 1897 έχει σκορπίσει απογοήτευση και προβληματισμό, όμως σύντομα θα ξεκινήσει η αναδιοργάνωση του ελληνικού κράτους που θα αναλάβει πιο ενεργή δράση απέναντι στα μεγάλα εθνικά ζητήματα της Κρήτης και της Μακεδονίας.

1. Ποιες οι επαναστατικές προσπάθειες της Κρήτης στις αρχές του 20ου αιώνα

1η επαναστατική προσπάθεια: Το Μάρτιο του 1905 στο χωριό Θέρισο ξεσπά ένοπλη εξέγερση, με επικεφαλής τον Ελευθέριο Βενιζέλο. Κύριο αίτημα: η ένωση του νησιού με την Ελλάδα. Αποτέλεσμα: Η εξέγερση διακόπηκε μετά από διαπραγματεύσεις και η ένωση της Κρήτης με την Ελλάδα δεν έγινε.

2η επαναστατική προσπάθεια: Το 1908 η Κρήτη επαναστατεί και πάλι εκμεταλλευόμενη την αναταραχή που επικρατούσε στην Οθωμανική Αυτοκρατορία λόγω του κινήματος των Νεοτούρκων. Κύριο αίτημα: Η ένωση της με την Ελλάδα. Αποτέλεσμα: Όχι το επιθυμητό ,αφού η ελληνική Κυβέρνηση δεν αναγνώρισε επίσημα την ένωση φοβούμενη μην επαναληφθούν τα γεγονότα  του 1897,προκαλώντας έτσι έντονα τη λαϊκή δυσαρέσκεια.

1. Αρχές του 20ου αιώνα ποια κατάσταση επικρατεί στη Μακεδονία;

Εκεί η κατάσταση είναι πιο δύσκολη. Η Μακεδονία είναι στα εδάφη της Οθωμανικής Αυτοκρατορίας και τη διεκδικούν Έλληνες και Βούλγαροι. Γύρω από τα σχολεία και τις εκκλησίες των μακεδονικών χωριών δίνεται ένας σκληρός αγώνας ανάμεσα στις δύο χώρες για επικράτηση. Οι Βούλγαροι στέλνουν αντάρτες ( κομιτατζήδες), που πιέζουν τους κατοίκους να δηλώσουν ότι ανήκουν στην ανεξάρτητη βουλγαρική εκκλησία ( Εξαρχία).Στόχος της Βουλγαρίας να αλλοιώσει την εθνική συνείδηση των κατοίκων της Μακεδονίας.

1. Ποια η θέση της Ελλάδας απέναντι στη βουλγαρική απειλή;

Απέναντι στη βουλγαρική απειλή η Ελλάδα πήρε ενεργή θέση. Αξιωματικοί του ελληνικού στρατού, όπως ο Παύλος Μελάς, ο Κωνσταντίνος Μαζαράκης και ο Τέλλος Αγαπηνός ( Άγρας) καθώς και άλλοι οπλαρχηγοί από άλλες ελληνικές περιοχές, όπως ο Γεώργιος Τσόντος από την Κρήτη, ο Παναγιώτης Παπατζανετέας από τη Μάνη, ο Κώτας από τη Φλώρινα και άλλοι έφτασαν στη μακεδονική γη και μαζί με ντόπιους Έλληνες, σχημάτισαν ανταρτικές ομάδες.

Αυτοί ήταν οι Μακεδονομάχοι που πολέμησαν για την προστασία της Μακεδονίας.

1. Ποιοι συντόνιζαν τη δράση των ανταρτικών ομάδων στη Μακεδονία;

Τη συντόνιζαν Έλληνες διπλωμάτες που υπηρετούσαν εκεί όπως ο Πρόξενος στη Θεσσαλονίκη Λάμπρος Κορομηλάς και ο υποπρόξενος στο Μοναστήρι Ίων Δραγούμης, αλλά και δυναμικοί ιεράρχες, σαν το Μητροπολίτη Καστοριάς Γερμανό Καραβαγγέλη.

1. Η θυσία του Μακεδονομάχου Παύλου Μελά πώς επηρέασε την Ελλάδα;

Ο θάνατος του νεαρού αξιωματικού Παύλου Μελά σε σύγκρουση με τον τουρκικό στρατό  στο χωριό Στάτιστα( σημερινός Μελάς) της Καστοριάς, στις 13 Οκτωβρίου 1904, κινητοποίησε τους Έλληνες και έκανε την ελληνική Κυβέρνηση να διεκδικήσει δυναμικότερα τη Μακεδονία, εγκαταλείποντας τους δισταγμούς της. Η ελληνική αντεπίθεση στη Μακεδονία σταμάτησε τη βουλγαρική απειλή.

1. Ποιοι ήταν οι Νεότουρκοι και τι γνωρίζεις για το κίνημά τους;

Οι Νεότουρκοι ήταν φιλελεύθεροι Τούρκοι που το 1908 επαναστάτησαν αντιδρώντας στην απολυταρχική διοίκηση του Σουλτάνου και στις συνεχείς επεμβάσεις των Μεγάλων Δυνάμεων στην Οθωμανική Αυτοκρατορία.

1. Γιατί διακόπηκε η ένοπλη φάση του Μακεδονικού Αγώνα το 1908;

Το 1908 Έλληνες και Βούλγαροι αντάρτες κατέθεσαν τα όπλα και διακόπηκε η ένοπλη φάση του Μακεδονικού Αγώνα, αφού πείστηκαν από τις διακηρύξεις των Νεοτούρκων για παραχώρηση δικαιωμάτων. Ο αγώνας για τη διεκδίκηση της Μακεδονίας θα συνεχιστεί κατά τους Βαλκανικούς Πολέμους.